Tove Videbæk (KD), 2004-05-27:
Den senere tid har der jo været forlydender om, at man bl.a. i Gellerupparken i Århus og i Karlebo Kommune vil smide familier ud af deres boliger, fordi deres børn har begået ulovligheder.
Det undrer jeg mig meget over, og derfor har jeg også stillet spørgsmål til både socialministeren og økonomi- og erhvervsministeren om sagen, dels om det lovgivningsmæssige grundlag for at kunne smide en familie med børn ud, fordi børnene begår ulovligheder, og dels for at høre ministrenes bud på, hvad kommunen så vel som boligforeningen kan gøre som alternativ til at smide familierne ud.
I dag har jeg fået svar elektronisk fra ministrene.
Når jeg hører om sådanne sager, kan jeg ikke lade være med at undre mig over, hvorfor kommunen, skolen, SSP, børnehaven, fritidspasning osv. ikke har grebet ind noget tidligere, hvorfor man ikke har gjort noget for at forhindre eller forebygge den situation.
En sådan situation opstår jo ikke fra den ene dag til den anden.
Så nogle i systemet har simpelt hen svigtet, har undladt at indberette, har undladt at handle ifølge deres skærpede indberetningspligt.
Derudover kan man også sige, at hvis man smider sådan en familie ud, skal der jo sættes foranstaltninger i værk det nye sted, hvor de skal bo, for man smider dem vel ikke ud af landet?
Og hvorfor kan man så ikke sætte disse foranstaltninger i værk, hvor de er nu?
Man løser jo ikke et problem ved at smide familierne ud, men man flytter problemet et andet sted hen.
Desuden mener jeg også, at man med sådan en handling signalerer til børnefamilier, der bor i almennyttige boliger, at hvis ikke jeres børn opfører sig ordentligt, så kan I risikere at blive smidt ud af jeres bolig.
Sæt dog i stedet ind, hvor der er problemer, og hjælp de familier, der har problemer med deres børn.
Hvis børnene er kommet så langt ud, at helt almindelige foranstaltninger derhjemme ikke hjælper, jamen så er der jo også mulighed for at fjerne børnene.
For mig lyder det, som om man er ved at lægge en helt ny praksis for dagen, når man vil fjerne familier i stedet for at fjerne børn.
Helt ærligt, den er meget langt ude.
Det synes vi faktisk godt om.
Her går man ind og vil forebygge, at vi havner lige præcis i en sådan situation, som jeg nævnte før.
Man vil sikre, at socialt udsatte familier også kan placeres i attraktive og gode almene boliger.
Men også regeringens strategi mod ghettoisering synes vi faktisk rigtig godt om.
Den indeholder mange gode initiativer.
I det oplæg siger man, at ghettoområderne ikke er dannet, fordi nogle ønsker dem, tværtimod.
Der skal en langsigtet indsats til med ændrede anvisningsregler, en målrettet arbejdsmarkedsindsats, kriminalitetsforebyggelse og en indsats for at gøre områderne attraktive for nye tilflyttere.
Altså en bredspektret indsats med f.eks. en ny model for anvisning, en række specifikke integrationsinitiativer vedrørende en særlig indsats for kriminalitetsforebyggelse, lektiehjælp, frivillighedsarbejde m.m. i de mest udsatte områder.
Jeg er glad for, at man har frivillighedsarbejdet med, for der er faktisk mange klubber og foreninger, der har gjort et vældig godt stykke arbejde i denne forbindelse, f.eks. den ungdomsklub på Nørrebro i København, som får satspuljemidler. Den klub har i dag 250 medlemmer.
Der er aktiviteter og støtte og hjælp på forskellige områder, lektiehjælp osv. til de socialt udsatte unge fra kvarteret, og man har et godt samarbejde med offentlige myndigheder. Så jeg synes da, vi kan være optimistiske i dag med hensyn til situationen fremover med både forslaget fra De Radikale og fra regeringens handlingsplan, så lad os få taget fat helt konkret på problemerne og lad os få forhindret, at lignende problemer opstår fremover.
I dag har vi jo tilstrækkeligt med gode forslag til initiativer på bordet, så lad os komme i gang.